इसे नकार पाना कठिन है कि हमारा देश जो अब तक चार्वाक के दर्शन को या शुद्ध भोगवाद को आलोचना की दृष्टि से देखता था और त्याग,तप, निस्वार्थ सेवा ,इन्द्रिय-निग्रह आदि गुणों को अधिक आदर देता था अब जैसे अचानक संपूर्णत: भोगवाद की गिरफ्त में आ गया है। इसके पीछे और अन्य कारण चाहे जो रहे हों पर इसमें पूंजीवाद और तकनीकी विकास की निश्चय ही अहम भूमिका रही है। पूंजीवाद ने जहां लोगों के लिए ऐसी आय को संभव बनाया है जो पहले उनके लिए अकल्पनीय थी वहीं तकनीकी विकास ने उन्हें भोग-विलास और इन्द्रिय-सुख के अनेक नए साधन उपलब्ध करवाए हैं। यह किंचित विडम्बनापूर्ण है कि अब तक भोग की जगह त्याग को और स्वार्थ की जगह परमार्थ को मानवीय श्रेष्ठता का मापदंड मानने वाला हमारा देश अब अधिक अर्थोपार्जन और अधिक व्यय की सामर्थ्य को ही मानव जीवन की सफलता का पर्याय मानने लगा है। अधिकाधिक भोग ही हमारे यहां अब सर्वाधिक स्पृहणीय हो गया है और भोगवाद ही अधिकांश लोगों का इष्ट बन बैठा है।